Φουτζέιρα

Ιστορία

Η περιοχή της Φουτζέιρα κατοικείται από την αρχαιότητα. Τον 15ο αιώνα χτίστηκε τέμενος Αλ Μαντίγια, το παλαιότερο γνωστό μουσουλμανικό τέμενος των Ηνωμένων Αραβικών Εμιράτων. Το 1670 χτίστηκε το Κάστρο της Φουτζέιρα, το οποίο χρησιμοποιούνταν για την προστασία της πόλης από ξένους εισβολείς. Οχυρωματικά κάστρα έχουν χτιστεί και σε άλλες περιοχές πλησίον της πόλης της Φουτζέιρα.
Τον 19ο αιώνα η περιοχή της Φουτζέιρα ήταν το πεδίο ανταγωνισμού ανάμεσα στο Σεϊχάτο της Αλ Σάρτζα, που ενσωμάτωσε την περιοχή γύρω στο 1850, και στον Σεΐχη της Φουτζέιρα Αμπντουλάχ ιμπν Χαμίς. Το 1886 η Φουτζέιρα είχε αποκτήσει πλήρη ανεξαρτησία, η οποία όμως παρά την αναγνώρισή της από δυνάμεις της περιοχής, δεν αναγνωριζόταν από τους Βρετανούς οι οποίοι είχαν ιδρύσει προτεκτοράτα στην περιοχή για την εξυπηρέτηση των συμφερόντων τους.
Το 1952 η Φουτζέιρα θα συνάψει συνθήκη με την Βρετανία, μέσω της οποίας γινόταν μέλος των βρετανικών Συμβαλλόμενων Κρατών (αγγλικά: Trucial States). Στις 1 Δεκεμβρίου 1971 η βρετανική κυριαρχία θα πάψει να ισχύει. Έτσι, θα ιδρυθούν τα Ηνωμένα Αραβικά Εμιράτα, μέλος των οποίων θα γίνει η Φουτζέιρα μία μέρα αργότερα.

Γεωγραφία

Το εμιράτο της Φουτζέιρα καλύπτει περίπου 1.166 χλμ² ή περίπου 1,5% της συνολικής έκτασης των Ηνωμένων Αραβικών Εμιράτων και αποτελεί το πέμπτο μεγαλύτερο σε έκταση από τα υπόλοιπα εμιράτα. Ο πληθυσμός του εκτιμάται σε περίπου 192.190 κατοίκους (το 2014).
Η Φουτζέιρα είναι το μόνο εμιράτο που είναι σχεδόν ολικά ορεινό, καθώς τα υπόλοιπα καλύπτονται στο μεγαλύτερο μέρος τους από έρημο. Κατά συνέπεια η Φουτζέιρα απολαμβάνει μεγαλύτερο ποσοστό βροχοπτώσεων, επιτρέποντας στους αγρότες της περιοχής να παράγουν καλλιέργειες.
Ο καιρός είναι θερμός κατά το μεγαλύτερο μέρος του έτους. Οι μήνες Οκτώβριος έως Μάρτιος θεωρούνται ως οι πιο ήπιοι, με θερμοκρασίες να κυμαίνονται από 25 °C (77 °F) έως 30 °C (86 °F). Τους καλοκαιρινούς μήνες η θερμοκρασία αγγίζει τους 40 °C (104 °F).

Διακυβέρνηση

Η εξουσία κατέχεται ολοκληρωτικά από τον κυβερνήτη της Φουτζέιρα, την Αυτού Υψηλότητα Σεΐχη Χαμάντ μπιν Μοχάμεντ Αλ Σάρκι, ο οποίος ανέλαβε την διακυβέρνηση του εμιράτου από το θάνατο του πατέρα του το 1974. Ο κυβερνήτης μπορεί να λάβει οποιεσδήποτε αποφάσεις σχετικά με νομοθετήματα, αν και οι ομοσπονδιακοί νόμοι υπερισχύουν των δικών του.
Ο Σεΐχης και τα κύρια μέλη της οικογένειάς του είναι επικεφαλής του υπουργικού συμβουλίου της Φουτζέιρα. Ο Σεΐχης πρέπει να επικυρώνει οποιεσδήποτε αποφάσεις λαμβάνει το υπουργικό συμβούλιο. Μέλη από αξιόλογες οικογένειες σχηματίζουν τις συμβουλευτικές επιτροπές.

Οικονομία

Η οικονομία του εμιράτου βασίζεται σε επιδοτήσεις και επιχορηγήσεις της ομοσπονδιακής κυβέρνησης του Άμπου Ντάμπι. Η τοπική βιομηχανία αποτελείται από τα εργοστάσια τσιμέντου, τα λατομεία και τα ορυχεία. Σημαντική βοήθεια στην τοπική οικονομία έχει η άνοδος της οικοδομικής δραστηριότητας.
Η ομοσπονδιακή κυβέρνηση χρησιμοποιεί το μεγαλύτερο μέρος του ντόπιου εργατικού δυναμικού για τις κρατικές επιχειρήσεις, καθώς ο ιδιωτικός τομέας κατέχει μικρό ποσοστό της οικονομίας του εμιράτου. Πολλοί από τους ντόπιους κατοίκους εργάζονται στον τομέα των υπηρεσιών. Η κυβέρνηση απαγορεύει σε αλλοδαπούς να κατέχουν περισσότερο από το 49% οποιασδήποτε επιχείρησης. Οι περιορισμοί αυτοί, όμως, δεν ισχύουν σε συγκεκριμένες ζώνες ελεύθερου εμπορίου. Ο Σάλεχ Αλ Σάρκι, αδελφός του κυβερνήτη, είναι αναγνωρισμένος ως η κινητήρια δύναμη πίσω από την εμπορευματοποίηση της οικονομίας του εμιράτου.
Η Φουτζέιρα αποτελεί ένα σημαντικό λιμάνι ανεφοδιασμού πλοίων, με μεγάλης κλίμακας ναυτιλιακές δραστηριότητες να λαμβάνουν χώρα κάθε μέρα. Ο ναυτιλιακός κλάδος θεωρείται ως ένας από τους πιο ακμαίους της πόλης. Λόγω του φιλικού επιχειρηματικού περιβάλλοντος και της ευκολίας υλικοτεχνικής υποστήριξης, τα πλοία που πραγματοποιούν εμπορικές δραστήριοτητες στον Περσικό Κόλπο αγκυροβολούν στη Φουτζέιρα για εφόδια, εδώ για προμήθειες, καύσιμα, επισκευές και τεχνική υποστήριξη, ανταλλακτικά και στόρια για την πραγματοποίηση των ταξιδιών τους.
Η κυβέρνηση της Φουτζέιρα είναι κύριος μέτοχος της Εθνικής Τράπεζας της Φουτζέιρα, μιας τοπικής τράπεζας που ιδρύθηκε το 1982. Η συγκεκριμένη τράπεζα επικεντρώνεται στους τομείς της εταιρικής και εμπορικής τραπεζικής, στη χρηματοδότηση εμπορικών δραστηριοτήτων και στην αποταμίευση.

Υγεία

Η υγειονομική περίθαλψη παρέχεται με ένα μικτό δημόσιο και ιδιωτικό σύστημα. Οι ντόπιοι κάτοικοι απολαμβάνουν δωρεάν παροχές υγείας στα ομοσπονδιακά κρατικά νοσοκομεία, ενώ οι αλλοδαποί πρέπει να πληρώσουν για τις ιατρικές παροχές τους. Η κυβέρνηση χρηματοδοτεί τα νοσοκομεία και την υγειονομική περίθαλψη μέσω των εσόδων της.

Εκπαίδευση

Υπάρχουν πολλά κρατικά σχολεία στη Φουτζέιρα, τα οποία προορίζονται κυρίως για τους ντόπιους κάτοικους. Εκτός από τα κρατικά σχολεία, υπάρχουν και αρκετά ιδιωτικά, εξαιτίας του μεγάλου αριθμού αλλοδαπών κατοίκων του εμιράτου.

Ποδοσφαιρική Ομάδα

Η ποδοσφαιρική ομάδα Αλ Φουτζέιρα, με προπονητή τον Ντιέγκο Μαραντόνα, εκπροσωπεί την πόλη στο πρωτάθλημα Α' Εθνικής κατηγορίας της χώρας.